Et imesel mowan si Jesus ired ma toon kigwan to i “Si-kak i silow a naenilow na nemnem na tood ja dobong.
Sema toon naengonod cha si-kak,
nat naiyan-ahad cha kawad-an na enbolinget,
no diket gwared si-katho ma silow a naengi-kan na biyag.”
Et kigwan na Pharisees cha si-katho i “Mowan tistigoiy angel mo.
No tistigoan na tooy angel to,
nagwariy memati i podnoy kigwan to.”
Insongbat Jesus i “Angken natinistigoan koy angel ko,
podno ja kowan kona tep amtak i edafoan ko tan amtak i konan ko.
Nem si-kayo,
nat amta yoy edafoan ko tan nat amta yoy konan ko.
Sema nainpangowis jo,
nat kosto tep naedafod nemnem na too.
Nem si-kak,
nagwariy kowisen ko.
Nem no gwariy kowisen ko koma,
kostoy pengowis ko tep nat si-kak bengat i mengowis,
no diket si-kak tan si Awak a engito-no did si-kak.
Tep iyaysolat chiwa dinteg jo i no man-inges i konen na chegwen tistigo,
podnoy kigwan cha.
Si-kak i pilmiron tistigo tep natinistigoan koy angel ko,
tan si Awak a engito-nod si-kak,
si-kathoy maykadgwa tep natinistigoan toak ngo.”
Sema iren naiyanki-ngel,
kigwan cha i “To les awam i?”
Et insongbat Jesus i “Nat amta yoak tan nat amta yo ngos Awak.
Tep no amta yoak koma,
amta yo ngos Awak.”
Kigwan Jesus a emiin ira jay nonta naiyantorod ma timplon askang niwa iyaykamiran na pilak.
Nem nagwariy iyanmet cha si-katho tep aneng nin onmothok i timpo na ketiy to.
Sema Kigwan Jesus Cha Hodjos A Nat Ematid Si-katho
Et kigwan Jesus mowan ired ma too i “Onmothok aliy akow no onbetihak.
Anafen joak,
nem metiy kayod basol jon nat epakawanan.
Et nat mebedin a onkowan kayod konan ko.”
Et iyankinowan ira ma naengibalnay na Hodjos i “Niyana nakigwan to i nat mebedin a onkowan kiyed konan to?
Bonoen to emoy angel to?”
Kigwan ngon Jesus i “Si-kayo,
edafo kayod dobong,
nem si-kak,
edafoak cha dangit.
Iyayka-chom kayod ja dobong,
nem nat iyayka-chomak chiya dobong.
Isonga,
kigwan kod si-kayo i metiy kayod basol jon nat epakawanan.
Tep no nat patien jo i si-kak iwa nakigwan ko,
metiy kayod basol jon nat epakawanan.”
Et kigwan iren ma naengibalnay i “Siya ka?”
Et insongbat Jesus i “Nakigwa-kigwan tahejo no siyaak manipod nonta kapkapoanan ingkathod niman.
Si-kayo,
chakel koma iriy konen ko maypangkep cha si-kayo,
tan chakel koma iriy ipabasol kod si-kayo.
Nem sema sa-sa-ki bengat a ipaamtak cha tood ja dobong,
sema inki-ngelan kon naedafod ma engito-no did si-kak,
et podnoy ogadi tho.”
Nem nat igwathan iren ma too i sema engibanagan Jesus,
si Afo Chiyos a Aweto.
Isonga,
kigwan Jesus cha si-kara i “Si-kak a Anak na Too,
no ikayang joak chiwa koros,
amtaen jo i si-kak iwa nakigwan ko.
Amtaen jo ngo i nagwariy naimag kon edafod nemnem ko,
no diket nakigwan ko bengat iwa inbili-bilin Awak cha si-kak.
Et si Awak a engito-no did si-kak,
si-katho na olay i kadgwak.
Nat in-olay toak tep naimag ko na olay i piyan to.”
Idi inki-ngelan na tooy kigwan Jesus,
chakel miy ematid si-katho.